ฐาปน สิริวัฒนภักดี

ฐาปน สิริวัฒนภักดี (เกิด 20 มกราคม พ.ศ. 2518) เป็นนักธุรกิจชาวไทย บุตรชายคนโตของเจริญ สิริวัฒนภักดี และคุณหญิงวรรณา สิริวัฒนภักดี ปัจจุบันดำรงตำแหน่งประธานเจ้าหน้าที่บริหารของบริษัท ไทยเบฟเวอเรจ จำกัด (มหาชน)
ประวัติ.
ฐาปนเกิดเมื่อวันที่ 20 มกราคม พ.ศ. 2518 เป็นบุตรคนที่ 3 จาก 5 คน แต่เป็นบุตรชายคนแรก ของเจริญ ศรีสมบูรณานนท์ (โซว เคียกเม้ง) เศรษฐีชาวไทยเชื้อสายจีน ผู้ก่อตั้งและประธานบริษัทไทยเบฟเวอเรจ จากสกุลโซว  กับคุณหญิงวรรณา จาตุรแสงไพโรจน์ (สกุลจิว) ส่วน "สิริวัฒนภักดี" เป็นนามสกุลที่พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร พระราชทานแก่เจริญและคุณหญิงวรรณาเมื่อปี พ.ศ. 2531
ฐาปนสำเร็จการศึกษาในระดับมัธยมศึกษาจากโรงเรียนอัสสัมชัญ กรุงเทพมหานคร (อสช 30493; AC107) จากนั้นเข้าศึกษาต่อระดับปริญญาตรี สาขาการเงิน และปริญญาโท สาขาเศรษฐศาสตร์การเงิน ที่มหาวิทยาลัยบอสตัน รัฐแมสซาชูเซตส์ สหรัฐอเมริกา
ชีวิตส่วนตัว ฐาปนสมรสกับปภัชญา สิริวัฒนภักดี (สกุลเดิม: เธียรประสิทธิ์) บุตรสาวของประชา
กับประจิตรา เธียรประสิทธิ์ และเป็นผู้บริหารโรงเรียนเธียรประสิทธิ์ศาสตร์ที่ครอบครัวเป็นเจ้าของ
นอกจากนี้ฐาปนยังทำหน้าที่เป็นไวยาวัจกรให้กับวัดพระเชตุพนวิมลมังคลารามราชวรมหาวิหาร โดยได้รับแต่งตั้งจากสมเด็จพระมหาธีราจารย์ (ปสฤทธ์ เขมงฺกโร) เจ้าอาวาสวัดพระเชตุพนวิมลมังคลารามราชวรมหาวิหารรูปปัจจุบันเมื่อวันที่ 26 กันยายน พ.ศ. 2564
การทำงาน.
ไทยเบฟเวอเรจ.
ถึงแม้จะมีพี่สาวอยู่ 2 คน แต่ในฐานะที่เป็นบุตรชายคนแรกของเจริญ ฐาปนจึงได้รับมอบหมายให้ทำงานในบริษัท ไทยเบฟเวอเรจ จำกัด (มหาชน) (ไทยเบฟ) ซึ่งเป็นบริษัทผู้ถือหุ้นในกลุ่มธุรกิจอาหารและเครื่องดื่มที่เป็นธุรกิจเริ่มต้นของเจริญ โดยเข้าทำงานตั้งแต่เริ่มก่อตั้งบริษัทเมื่อวันที่ 29 ตุลาคม พ.ศ. 2546 ในตำแหน่งรองกรรมการผู้อำนวยการใหญ่ โดยเรียนรู้และทำงานทั้งกับบิดาอย่างใกล้ชิด รวมทั้งกับผู้บริหารอาวุโสรุ่นแรก ๆ เป็นระยะเวลาประมาณ 4 ปีเศษ ก่อนที่จะได้รับการแต่งตั้งจากคณะกรรมการบริหารให้รักษาการกรรมการผู้อำนวยการใหญ่แทนสมุทร หัตถสิงห์ ที่ลาออกตั้งแต่วันที่ 1 มกราคม พ.ศ. 2551 และต่อมาคณะกรรมการของไทยเบฟได้แต่งตั้งเป็นกรรมการผู้อำนวยการใหญ่โดยสมบูรณ์ตั้งแต่เมื่อวันที่ 18 มกราคม
ต่อมาเมื่อวันที่ 10 มกราคม พ.ศ. 2567 คณะกรรมการของไทยเบฟได้อนุมัติให้ปรับโครงสร้างองค์กร โดยเลื่อนตำแหน่งให้ฐาปนขึ้นเป็นประธานเจ้าหน้าที่บริหาร ซึ่งจะรับรายงานจากกรรมการผู้อำนวยการใหญ่และผู้บริหารสูงสุดปฏิบัติการจำนวน 2 คนที่แต่งตั้งใหม่ พร้อมแต่งตั้งให้ฐาปนเป็นรองประธานกรรมการบริหารคนที่ 1 รองจากเจริญ โดยทั้งหมดมีผลตั้งแต่เมื่อวันที่ 27 มิถุนายน
นอกจากนี้ ภายหลังจากบริษัท โซ วอเตอร์ จำกัด ทำคำเสนอซื้อหุ้นของบริษัท เสริมสุข จำกัด (มหาชน) ทั้งหมดและเพิกถอนออกจากตลาดหลักทรัพย์แห่งประเทศไทยแล้ว ฐาปนยังได้รับการแต่งตั้งเป็นประธานกรรมการของเสริมสุขแทนสมชาย บุลสุข ที่ลาออกและได้รับการแต่งตั้งให้เป็นประธานกิตติมศักดิ์แทนตั้งแต่วันที่ 21 ธันวาคมอีกด้วย
องค์การอื่นในกลุ่มทีซีซี.
นอกจากไทยเบฟเวอเรจแล้ว ฐาปนยังดำรงตำแหน่งในบริษัทที่ตนและปณต สิริวัฒนภักดี แบ่งกันถือหุ้นฝ่ายละ 50% ในทางอ้อมผ่านบริษัท อเดลฟอส จำกัด เช่น รองประธานกรรมการของบริษัท ยูนิเวนเจอร์ จำกัด (มหาชน), รองประธานกรรมการและประธานกรรมการบริหารของบริษัท อมรินทร์ คอร์เปอเรชั่นส์ จำกัด (มหาชน) และเคยเป็นประธานกรรมการบริหารของบริษัท จีเอ็มเอ็ม แชนแนล โฮลดิ้ง จำกัด ตั้งแต่เมื่อวันที่ 21 ธันวาคม พ.ศ. 2560 – 20 ธันวาคม พ.ศ. 2562 และสลับไปเป็นประธานกรรมการตั้งแต่เมื่อวันที่ 21 ธันวาคม พ.ศ. 2562 ก่อนจะลาออกภายหลังจากจีเอ็มเอ็ม แชนแนล โฮลดิ้ง ถูกบริษัท เดอะ วัน เอ็นเตอร์ไพรส์ จำกัด (มหาชน) เข้าซื้อเมื่อวันที่ 30 พฤศจิกายน พ.ศ. 2563
ฐาปนยังเป็นผู้ก่อตั้งและประธานกรรมการมูลนิธิบางกอก อาร์ต เบียนนาเล, กรรมการมูลนิธิสิริวัฒนภักดี, กรรมการมูลนิธิหอศิลปวัฒนธรรมแห่งกรุงเทพมหานคร และกรรมการมูลนิธิสถาบันโรคไตภูมิราชนครินทร์ อีกด้วย